送葉參議知蘄州
作者：項安世
朝代：宋

paragraphs: 丈夫睫間珠，肯作兒女滴。
曉與秘書辭，愴然欲霑臆。
我家括山下，土俗號窮僻。
自我來荆州，邦風更蕭瑟。
流落三十年，魚蝦共眠食。
出門無所往，入門長太息。
自從祕書來，覺我好顔色。
香霧浹衣巾，春風醉膚革。
歛我氣馬浮，廣我心地窄。
年來困侵暴，兩鬢愁欲白。
家門危破碎，意氣向消釋。
萬事不稱懷，獨此天下特。
如何下江船，便掛北風席。
吹君向南岸，留我著江北。
向來窮未苦，今日窮始極。
君行見張薛，爲道此愁寂。